Кахъри, пусти ядове
Народна песен

chitanka.info

Кахъри, пусти ядове,

дигайте мъгли, прахове,

че затулете слънцето,

слънцето, йоще месеца!

Радка за вода отхожда,

да я не види слънцето,

слънцето, йоще месеца.

Радка за вода отхожда,

срещу й идат два змея,

два змея като два огня,

че си на Радка думаха:

— Радке ле, мома хубава,

не си от Бога хубава!

Бог да убие майка ти,

майка ти, магьосницата,

майка ти, омайницата —

омая гора и вода,

и на гората листето,

и на долето зъмьете.

Снощи край вази минахме,

майка ти на двор седеше,

жива си зъмья дробеше

със ножче черночеренче,

в ново я гърне туряше,

със бял я бодил подклада,

подклада, още нарича:

„Както си боде тоз бодил,

тъй да се бодат момците

за наша Радка хубава.

Как се превива таз змия,

тъй да се вият момците

край Радкините дворове,

момците, йоще турците

и третья вяра цигани!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.